Europos Parlamento rezoliucija dėl bendrosios žuvininkystės politikos supaprastinimo ir tobulinimo veiklos plano 2006-2008 metams (2006/2053(INI))



Oficialusis leidinys 305 E , 14/12/2006 p. 0155 - 0158



P6_TA(2006)0342 Bendrosios žuvininkystės politikos supaprastinimo ir tobulinimo planas (2006-2008) Europos Parlamento rezoliucija dėl bendrosios žuvininkystės politikos supaprastinimo ir tobulinimo veiklos plano 2006-2008 metams (2006/2053(INI)) Europos Parlamentas, - atsižvelgdamas į Komisijos komunikatą Tarybai ir Europos Parlamentui "Bendrosios žuvininkystės politikos tobulinimo ir supaprastinamo veiklos planas 2006-2008 metams" (KOM(2005)0647), - atsižvelgdamas į Komisijos komunikatą "Bendrąją žuvininkystės politiką reglamentuojančių teisės aktų tobulinimo ir supaprastinimo perspektyvos" (KOM(2004)0820) ir į Komisijos darbo dokumentą "Bendrosios žuvininkystės politikos reglamentuojančių teisės aktų supaprastinimo ir tobulinimo galimybių bei įgyvendinimo studija" (SEK(2004)1596), - atsižvelgdamas į Komisijos komunikatą Europos Parlamentui, Tarybai, Europos Ekonomikos ir socialinių reikalų komitetui ir Regionų komitetui "Įgyvendinat Bendrijos Lisabonos programą: reglamentavimo aplinkos supaprastinimo strategija" (KOM(2005)0535), - atsižvelgdamas į Tarybos 2005 m. balandžio 15 d. išvadas dėl Komisijos komunikato "Bendrąją žuvininkystės politiką reglamentuojančių teisės aktų tobulinimo ir supaprastinimo perspektyvos" (8077/2005), - atsižvelgdamas į tarpinstitucinį Europos Parlamento, Tarybos ir Komisijos 2003 m. gruodžio 16 d. susitarimą dėl geresnės teisės aktų leidybos [1], - atsižvelgdamas į Darbo tvarkos taisyklių 45 straipsnį, - atsižvelgdamas į Žuvininkystės komiteto pranešimą (A6-0228/2006), A. kadangi teisės aktų tobulinimas ir supaprastinimas, siekiant juos padaryti veiksmingesniais ir skaidresniais, yra vienas iš Europos Sąjungos prioritetų, kurie pasitarnaus piliečiams ir padės padidinti konkurencingumą, augimą ir tvarų vystymąsi, ir prisidės prie Lisabonos tikslų įgyvendinimo, B. kadangi valstybių narių administracijų padaliniai ir darbuotojai, dirbantys žuvininkystės srityje, apgailestauja dėl priemonių dubliavimosi bei jų išskaidymo, esamų teisės aktų neaiškumo ir prieinamumo sunkumų bei dėl biurokratinės naštos, atsiradusios esant daugybei reikalavimų, iš kurių ne visi yra būtini, C. kadangi norint, kad būtų supaprastinta Bendra žuvininkystės politiką (BŽP) reglamentuojanti tvarka, būtinas aktyvus žvejų ir kitų suinteresuotų šalių dalyvavimas, D. kadangi turi būti nustatytas toks konsultavimosi su žuvininkystės sektoriaus atstovais terminas, kad šis sektorius galėtų veiksmingai dalyvauti sprendimų priėmimo procese ir įsitraukti į jį nuo pat pradžių, E. kadangi BŽP efektyvumas glaudžiai priklauso nuo suderintos tikrinimo ir stebėsenos sistemos, taikomos visam sektoriui, sukūrimo, 1. pritaria šiam sektorinės veiklos planui, siekiančiam supaprastinti ir pagerinti BŽP; 2. pritaria Komisijos išdėstytiems tikslams, ypač tiems, kuriais siekiama teksto aiškumo, paprastumo ir geresnės prieigos, darbo apimties ir administravimo kaštų, patiriamų administracinių žuvininkystės padalinių, sumažinimo bei žvejams taikomų apribojimų ir biurokratinės naštos sumažinimo; 3. pritaria Komisijos pasiūlytai metodologijai, ypač 2006-2008 m. trejų metų veiksmų plano sudarymui; 4. sutinka su Komisijos nuomone, kad supaprastinimas turėtų būti nukreiptas į išsaugojimo politiką ir į žuvininkystės veiklos stebėseną; 5. mano, kad pirminiame teisėkūros procese privaloma konsultuotis su visomis šalimis, kurias galėtų paveikti numatomos priemonės ir kad minėta konsultacija turėtų būti rengiama kaip galima anksčiau, kad visos suinteresuotos šalys galėtų joje dalyvauti dar iki paruošiant teisėkūros pasiūlymą; 6. mano, kad iki priimant teisės aktą privaloma atlikti jo poveikio įvertinimą, o tai turėtų būti daroma remiantis tikslia, objektyvia ir išsamia informacija, su kuria tinkamu laiku galėtų susipažinti visuomenė; 7. mano, kad tarp teisės aktų priėmimo ir jų įgyvendinimo datų turėtų būti paskiriamas atitinkamas laikas, skirtas visų suinteresuotų šalių prisitaikymui prie naujos tvarkos; 8. mano, kad turi būti rengiami tikslesni ir suinteresuotiems subjektams suprantami reglamentuojantys dokumentai; 9. mano, kad veiksmingumo ir priimtų priemonių įgyvendinimo įvertinimai turi būti vykdomi nuolat, remiantis objektyviais ir aiškiai išdėstytais kriterijais; 10. reikalauja, kad patariamosios tarybos (ypač Regioninės patariamosios tarnybos ir Patariamasis komitetas dėl žuvininkystės ir akvakultūros) atliktų esminį vaidmenį esamų ir naujų priemonių supaprastinimo bei jų veiksmingumo ir įgyvendinimo vertinimo procese; mano, kad glaudesnis konsultavimasis su minėtomis tarybomis turėtų priartinti darbuotojus, susijusius su žuvininkystės sektoriumi, prie šio sektoriaus teisės aktų; 11. mano, kad teisinė nuostatų, susijusių su techninėmis priemonėmis, žvejybos valdymo priemonėmis, stebėsenos priemonėmis ir sugaunamais kiekiais, struktūra privalo būti peržiūrima siekiant tekstų aiškumo, nuoseklumo ir lengvesnio supratimo, panaikinant negaliojančias nuostatas ir konsoliduojant visų BŽP aspektų nuostatas; 12. pritaria gairių, išdėstytų veiksmų plane, reglamentuojančiame bendrus leistinus sugavimus ir kvotas bei žvejybos pastangas, supaprastinimui, ypač atskirai administruojant įvairius esančius elementus, nukreipiant sprendimus vienodoms grupėms ir kuriant daugiamečius metodus; 13. pritaria Komisijos ketinimui reformuoti esamus teisės aktus palaipsniui suartinant su žuvininkyste susijusias technines priemones, tuo pat metu išaiškinant galiojančias nuostatas ir užtikrinant, kad bendroji tvarka būtų nuoseklesnė ir geriau koordinuojama; 14. reiškia nepritarimą Komisijos numatytai galimybei pateikti Tarybai trumpą reglamentą dėl techninių priemonių, kurį pateikus Komisija parengtų detalius reglamentus, nes iš diskusijų bei klausimų, kuriems turi pritarti Europos Parlamentas ir Taryba, srities negalima pašalinti tokių svarbių klausimų kaip techninių priemonių, kuriomis turi būti valdomas Bendrijos laivynas, visuma; 15. mano, kad reikia atkreipti ypatingą dėmesį į valstybių narių galimybę gauti leidimą priimti tam tikras tik vietos mastu taikomas technines priemones; mano, kad siekiant, jog tokie sprendimai neturėtų neigiamo poveikio aplinkai, jie turi būti periodiškai vertinami; 16. pažymi, kad 2002 m. gruodžio 20 d. Tarybos reglamentu (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką [2] valstybėms narėms jau leidžiama priimti nediskriminacines žuvų išteklių saugojimo ir valdymo priemones ir iki minimumo sumažinti žvejybos poveikį jūrų ekosistemų išsaugojimui 12 jūrų mylių atstumu nuo jų kranto linijų; ragina Komisiją šio principo taikymą plėsti apdairiai, nes leidimas priimti tam tikras tik vietos mastu taikomas technines priemones gali sudaryti diskriminacines sąlygas tose valstybėse narėse; 17. pritaria individualiam požiūriui taikyti metodus atskiriems regionams ir žūklės zonoms remiantis moksliniais išteklių apsaugos kriterijais ir išsamia socialinio ir ekonominio poveikio analize, ir mano, kad visos suinteresuotos šalys turėtų dalyvauti minėtų metodų kūrimo procese; 18. mano, kad Komisijos siūlomi atkūrimo ir valdymo planai, turintys būti dalimi BŽP, turi būti padaryti lankstesni ir atitikti dabartines žvejybos sąlygas įvairiose valstybėse narėse; 19. pritaria padidėjusiam kompiuterių, informacinių technologijų ir automatikos naudojimui, leidžiančiam geriau pasinaudoti galimybe susipažinti su Bendrijos teisės aktais ir palengvinti bei racionalizuoti duomenų surinkimą ir jų perdavimą valstybių narių administratoriams bei žuvininkystės sektoriaus darbuotojams; 20. mano, kad informaciją apie teisės aktus turi skleisti ne tik institucijos, bet ji suinteresuotoms šalims turi būti pateikiama ir tiesiogiai, pavyzdžiui, pasitelkus asociacijas, Regionines patariamąsias tarybas, internetą bei rengiant elgsenos kodeksus; 21. mano, kad naujų tvarių technologijų naudojimas žvejybos laivuose turi būti didinamas palaipsniui, darant išlygas mažiausiems laivams ir nustatant pakankamos trukmės pereinamąjį laikotarpį, kad sektorius galėtų prisitaikyti prie naujos situacijos; 22. mano, kad Bendrijos pagalba turi būti skiriama naujų tvarių technologijų vystymui ir specialiam reikiamam mokymui; 23. mano, kad nuostatos, susijusios su visais žuvininkystės veiklos stebėsenos ir kontrolės aspektais, privalo būti konsoliduojamos ir naujai peržiūrimos; 24. ragina Komisiją peržiūrėti bendrijos nuostatas dėl mažiausių dydžių, siekiant juos suvienodinti; 25. dar kartą pažymi, kad kaip galima greičiau būtina sukurti vienodą tikrinimo ir stebėsenos sistemą, taikoma visam žuvininkystės sektoriui, kartu pateikiant vienodą aiškinimo nuostatų rinkinį ir nuobaudų procedūras, nes tai padėtų padidinti žvejų pasitikėjimą vienodo vertinimo galimybėmis; mano, kad Bendrijos žuvininkystės kontrolės agentūra turi padėti pasiekti minėtą tikslą; 26. pritaria bendrajam principui dėl valstybėms narėms ir žuvininkystės sektoriui taikomų ataskaitų pateikimo reikalavimų racionalizavimo, bet pabrėžia didelę tam tikrų Komisijos ataskaitų svarbą, ypač tų, kurios padeda stebėti BŽP įgyvendinimą; 27. mano, kad būtina patikslinti, pagerinti ir kompiuterizuoti leidimų vykdyti veiklą ne Bendrijos vandenyse (tiek sugavimo, tiek ir žvejybos pastangų veiklai) išdavimą ir pritaria Komisijos iniciatyvai, kurios ji jau ėmėsi minėtoje srityje; 28. pritaria Komisijai dėl to, kad sudėtingos ir ilgos procedūros, kurias Europos Sąjunga taiko Regioninių žvejybos organizacijų priimtų nuostatų perkėlimui į Bendrijos teisę, visiškai nepageidautinos, bet mano, kad jų perkėlimo sudėtingumą daugiausia lemia per didelė pačios Komisijos biurokratija, todėl kategoriškai atmeta galimybę supaprastinimą vykdyti Europos Parlamento kompetencijos dalyvauti teisės aktų kūrimo procese atėmimo sąskaita; 29. be to, ragina Komisiją baigti kurti vadinamojo standartinio susitarimo modelį, skirtą dviem didžiausioms kategorijoms (įvairių rūšių žuvys ir tunai), kuris būtų paremtas abiejų šalių (Bendrijos ir trečiųjų šalių) teisėmis ir įsipareigojimais bei juos įtvirtintų; 30. mano, kad pirmenybė turi būti teikiama žuvininkystės partnerystės susitarimų deryboms ir jų stebėsenos procesui siekiant jį perorganizuoti ir supaprastinti, ir pritaria Komisijos šioje srityje jau nuveiktiems darbams; 31. ketina aktyviai dalyvauti siekiant įgyvendinti supaprastinamo procesą ir ragina tęsti tarpinstitucinį dialogą gerinant teisėkūros procesą BŽP srityje; 32. paveda Pirmininkui perduoti šią rezoliuciją Tarybai ir Komisijai. [1] OL C 321 2003 12 31, p. 1. [2] OL L 358, 2002 12 31, p. 59. --------------------------------------------------